Jumalan nimet juutalaisuudessa
Seitsemän Jumalan nimeä > JHWH

Heprealaisessa Raamatussa yleisimmin käytetty Jumalan nimi on JHWH , joka tunnetaan myös nimellä Tetragrammaton (kreikkaa, tarkoittaa ”nelikirjaiminen”). Heprea on abjad, joten sanan kirjaimia jod, he, vav, he pidetään tavallisesti konsonantteina ja nimi usein muunnetaan muotoon Jahve suomen kielessä.
Nykyajan juutalaisessa kulttuurissa tämän nimen lausumista niin kuin se kirjoitetaan pidetään kiellettynä. Rukouksissa sen tilalla lausutaan Adonai, ja keskustelussa käytetään yleensä hepreankielistä sanaa HaShem, joka merkitsee ”nimeä”. Sen alkuperäisestä ääntämisasusta ei olla varmoja, – vaikkei Toorassa ole suoraa kieltoa lausua tätä nimeä ja Ruutin kirjasta voidaan päätellä, että se lausuttiin ääneen vielä 5. vuosisadalla eaa.  – sillä sitä pidettiin viimeistään 200-luvulta eaa., toisen temppelin ajoista lähtien niin pyhänä, ettei sitä koskaan lausuttu ääneen eikä vokaalimerkintöjä kirjoitettu ylös ennen kuin vasta varhaiskeskiajalla. Masoreettisessa tekstissä tähän nimeen liitetään sanojen Adonai tai Elohim vokaalimerkit (sen mukaan kummalla tavalla se on tarkoitus ääntää), ja jos tämä yhdistelmä äännettäisiin niin kuin se kirjoitetaan, ääntämisasu olisi Jəhōwāh; tutkijat ovat kuitenkin yksimielisiä siitä, ettei tämä ole alkuperäinen ääntämisasu.
Tetragrammaton ilmestyy ensimmäistä kertaa Ensimmäisessä Mooseksen kirjassa ja esiintyy yhteensä 6828 kertaa Masoreettisen tekstin Stuttgart-painoksessa. Sen arvellaan olevan vanhahtava olla-verbin yksikön kolmannen persoonan imperfektimuoto (eli ”[Hän] on/on oleva”). Tämä on yhtäpitävä Toisen Mooseksen kirjan kohdan kanssa, jossa Jumala kutsuu itseään nimellä ”minä olen se, joka olen” käyttäen yksikön ensimmäisen persoonan imperfektimuotoa.
Rabbiininen juutalaisuus opettaa, että nimi on kielletty kaikilta paitsi ylipapilta, jonka tulisi lausua se ääneen vain Jerusalemin temppelin kaikkeinpyhimmässä jom kippurina. Tällöin hän ääntää nimen ”siinä muodossa kuin se on kirjoitettu”. Jokaista siunausta lausuttaessa temppelin sisäpihalla olevien ihmisten tuli heittäytyä maahan, kun he kuulivat tämän pyhän nimen ääneenlausuttuna. Koska temppeliä ei ole rakennettu uudelleen sen jälkeen kun se tuhottiin vuonna 70 jaa., useimmat nykyajan juutalaiset eivät koskaan lausu nimeä JHWH, vaan lukevat sen sijaan Adonai (”Herrani”) rukouksen aikana ja Tooran lukemisen yhteydessä ja muina aikoina HaShem (”Nimi”). Samoin Vulgatassa käytetään nimeä Dominus (”Herra”) ja useimmat suomenkieliset Raamatun käännökset käyttävät nimiä Herra tai Jumala alkuperäisen JHWH:n sijaan. Septuaginta on saattanut alun perin käyttää heprealaisin kirjaimin kirjoitettua nimeä kreikkalaisen tekstin seassa mutta asiasta ei ole tieteellistä yksimielisyyttä. Kaikki varhaiskristilliset käsikirjoitukset käyttävät sen sijasta sanaa Kyrios Κυριος, ”Herra”) tai hyvin satunnaisesti Theos [Θεος, ”Jumala”].
Tetragrammaton esiintyy tässä Ketef Hinnomin hopeakääröjen kohdassa 4. Mooseksen kirjasta löytyvän Herran siunauksen yhteydessä noin 600 eaa.).
Ote Qumranin luolasta löytyneestä psalmien kirjan sisältävästä kääröstä sarakkeen 19 kohdalta. Tässä osassa voidaan selvästi nähdä paleoheprealaisilla kirjaimilla kirjoitettu tetragrammaton kuusi kertaa.